b"\n_START_ARTICLE_\nNaujasidabris\n_START_PARAGRAPH_\nNaujasidabris (angl. new silver, nickel silver, German silver, argentan)\xc2\xa0\xe2\x80\x93 vario lydinys su nikeliu, da\xc5\xbenai ir su cinko priedu. Vienas i\xc5\xa1 da\xc5\xben\xc5\xb3 naujasidabrio variant\xc5\xb3 sudarytas i\xc5\xa1 60\xc2\xa0% vario, 20\xc2\xa0% nikelio ir 20\xc2\xa0% cinko._NEWLINE_Naujasidabris taip pavadintas d\xc4\x97l sidabri\xc5\xa1kos i\xc5\xa1vaizdos, nors sidabro visai neturi. Pavadinimas angl. German silver 'voki\xc5\xa1kasis sidabras' rodo \xc4\xaf tai, kad naujasidabris XIX a. buvo sukurtas vokie\xc4\x8di\xc5\xb3 metalurg\xc5\xb3, kurie steng\xc4\x97si imituoti kini\xc5\xa1k\xc4\x85 lydin\xc4\xaf, kuris vadintas paktong (kupronikelis) Visi \xc5\xa1iuolaikiniai, komerci\xc5\xa1kai svarb\xc5\xabs naujasidabrio variantai (tie, kurie standartizuoti ASTM B122 standartu) turi didel\xc4\xaf kiek\xc4\xaf cinko, tod\xc4\x97l kartais laikomi \xc5\xbealvario atmaina.\n_START_SECTION_\nMuzikos instrument\xc5\xb3 gamyba\n_START_PARAGRAPH_\nTokie muzikos instrumentai kaip fleita, saksofonas, trimitas ir valtorna gali b\xc5\xabti gaminami i\xc5\xa1 naujasidabrio. Profesionalios valtornos da\xc5\xbenai gaminamos i\xc5\xa1 naujasidabrio. Dalis saksofon\xc5\xb3 gamintoj\xc5\xb3, pvz., Julius Keilwerth, gamina saksofonus i\xc5\xa1 naujasidabrio (modelis Shadow), kurie retesni nei tradiciniai lakuoti \xc5\xbealvariniai saksofonai. Student\xc5\xb3 lygio fleitos ir pikolos irgi b\xc5\xabna gaminamos i\xc5\xa1 sidabru dengto naujasidabrio,, nors auk\xc5\xa1\xc4\x8diausios klas\xc4\x97s modeliai da\xc5\xbeniausiai b\xc5\xabna i\xc5\xa1 sterlingo sidabro. Teigiama, kad naujasidabrio instrumentai galingiau ir skais\xc4\x8diau skamba, be to, naujasidabris yra kietesnis ir atsparesnis korozijai negu \xc5\xbealvaris. D\xc4\x97l kietumo naujasidabris da\xc5\xbenai naudojamas medini\xc5\xb3 muzikos instrument\xc5\xb3 vo\xc5\xbetuv\xc4\x97liams gaminti\xc2\xa0\xe2\x80\x93 daugelis klarnet\xc5\xb3, fleit\xc5\xb3, oboj\xc5\xb3 ir pana\xc5\xa1i\xc5\xb3 medini\xc5\xb3 pu\xc4\x8diam\xc5\xb3j\xc5\xb3 turi vo\xc5\xbetuv\xc4\x97lius i\xc5\xa1 sidabru dengto naujasidabrio. Daug \xc5\xbealvarini\xc5\xb3 pu\xc4\x8diam\xc5\xb3j\xc5\xb3 dali\xc5\xb3 (vo\xc5\xbetuv\xc4\x97liai, vamzdeliai ir pan.) irgi gaminamos i\xc5\xa1 naujasidabrio. Daug gamintoj\xc5\xb3 si\xc5\xablo trombon\xc5\xb3 slankiojam\xc4\x85 dal\xc4\xaf i\xc5\xa1 lengvesnio naujasidabrio, kuri u\xc5\xbetikrina spartesn\xc4\xaf slankiojim\xc4\x85 ir geresn\xc4\xaf mas\xc4\x97s balans\xc4\x85._NEWLINE_Gitar\xc5\xb3, mandolin\xc5\xb3, band\xc5\xbe\xc5\xb3 ir pana\xc5\xa1i\xc5\xb3 stygini\xc5\xb3 instrument\xc5\xb3 skirsniai paprastai daromi i\xc5\xa1 naujasidabrio.\n_START_SECTION_\nKlastot\xc4\x97se\n_START_PARAGRAPH_\nKlastotojai naudojo naujasidabr\xc4\xaf gaminti monetas ir medalionus, kurie turi atrodyti sidabriniai ir kuriuos ne\xc4\xaftariantys pirk\xc4\x97jai nupirkt\xc5\xb3 u\xc5\xbe sidabrini\xc5\xb3 kain\xc4\x85. I\xc5\xa1 \xc5\xa1io metalo klastotojai gamino, pvz., Morgano dolerius._NEWLINE_Vienas i\xc5\xa1 suk\xc4\x8diavimo variant\xc5\xb3 yra kaupiam\xc5\xb3j\xc5\xb3 luiteli\xc5\xb3 (angl. bullion bars), pa\xc5\xbeym\xc4\x97t\xc5\xb3 u\xc5\xbera\xc5\xa1ais Nickel Silver ('nikelio sidabras') ar German Silver ('voki\xc5\xa1kasis sidabras') ir nurodyta mase 1 Trojos uncija. Jie parduodami nenurodant, kad juose sidabro visi\xc5\xa1kai n\xc4\x97ra.\n_START_SECTION_\nIstorija\n_START_PARAGRAPH_\nNaujasidabris pirmiausiai buvo imtas naudoti Kinijoje. \xc4\x8cing\xc5\xb3 dinastijos laikais \xe2\x80\x9enaujasidabr\xc4\xaf kontrabanda gabeno \xc4\xaf \xc4\xafvairias Ryt\xc5\xb3 Indijos dalis\xe2\x80\x9c, ne\xc5\xbei\xc5\xabrint \xc4\xaf vyriausyb\xc4\x97s draudim\xc4\x85 i\xc5\xa1ve\xc5\xbeti naujasidabr\xc4\xaf. Vakaruose apie \xc5\xa1\xc4\xaf lydin\xc4\xaf su\xc5\xbeinojo i\xc5\xa1 importuojam\xc5\xb3 dirbini\xc5\xb3, kuriuos vadino bai-tong ar paktong (kin. \xe7\x99\xbd, kin. \xe9\x8a\x85 'baltasis varis'). D\xc4\x97l sidabri\xc5\xa1kos spalvos metalas buvo naudotas sterlingo sidabrui imituoti._NEWLINE_Europoje jis prad\xc5\xbeioje buvo vadintas paktong (taip \xc5\xbeodis pai t\xe2\x80\x99ung tariamas Kantono dialektu). Ankstyviausias Europoje paktong pamin\xc4\x97jimas u\xc5\xbefiksuotas 1597\xc2\xa0m. Nuo tada iki XIII a. pabaigos buvo minima, kad jis gabentas i\xc5\xa1 Kantono \xc4\xaf Europ\xc4\x85._NEWLINE_Apie 1750\xc2\xa0m. \xc4\x97m\xc4\x97 pasirodyti voki\xc5\xa1ki paktong pakaitalai. 1770\xc2\xa0m. Z\xc5\xablio (Vokietija) metalurgai jau sugeb\xc4\x97jo lieti pana\xc5\xa1\xc5\xb3 lydin\xc4\xaf. 1823\xc2\xa0m. Vokietijoje vyko konkurencija, kas i\xc5\xa1tobulins naujasidabrio gamyb\xc4\x85, buvo norima sukurti lydin\xc4\xaf, kuris b\xc5\xabt\xc5\xb3 maksimaliai pana\xc5\xa1us \xc4\xaf sidabr\xc4\x85. Tok\xc4\xaf lydin\xc4\xaf sugeb\xc4\x97jo nepriklausomai i\xc5\xa1rasti broliai Henigeriai (Henniger) Berlyne ir Ernstas Augustas Geitneris (Ernst August Geitner) \xc5\xa0neberge (Schneeberg)._NEWLINE_Gamintojas Berndorfas \xc4\xafved\xc4\x97 prekin\xc4\xaf \xc5\xbeenkl\xc4\x85 Alpacca, kuriuo naujasidabris pagars\xc4\x97jo \xc5\xa1iaurin\xc4\x97je Europoje. 1830\xc2\xa0m. voki\xc5\xa1kasis naujasidabrio gamybos b\xc5\xabdas buvo \xc4\xafdiegtas Anglijoje, o paktong importas i\xc5\xa1 Kinijos po palaipsniui sunyko. Tod\xc4\x97l lydinys palaipsniui nustotas vadinti originaliuoju pavadinimu paktong ir tapo \xc5\xbeinomas pavadinimu angl. German silver 'voki\xc5\xa1kasis sidabras'. 1832\xc2\xa0m. naujasidabrio atmain\xc4\x85 suk\xc5\xabr\xc4\x97 Birmingame._NEWLINE_Po 1840\xc2\xa0m. i\xc5\xa1rasto elektrocheminio dengimo naujasidabr\xc4\xaf \xc4\x97m\xc4\x97 pla\xc4\x8diai naudoti. Jis tapo tinkamu pamatiniu metalu sidabrin\xc4\x97ms dangoms. O pigesnius stalo \xc4\xafrankius \xc4\x97m\xc4\x97 gaminti i\xc5\xa1 nesidabruoto naujasidabrio."